ธพว.ควัก40ล้าน ร่วมทุนเอสเอ็มอี
ธพว.ร่วมทุนธุรกิจเอสเอ็มอีเชิงเกษตร 2 กิจการ วงเงิน 40 ล้าน
7 ต.ค. 2559

ธพว.ร่วมทุนธุรกิจเอสเอ็มอีเชิงเกษตร 2 กิจการ วงเงิน 40 ล้าน
นายมงคล ลีลาธรรม กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประทศไทย (ธพว.) หรือเอสเอ็มอีแบงก์ เปิดเผยความคืบหน้าโครงการกองทุนร่วมลงทุนเอสเอ็มอีเชิงเกษตรและที่เกี่ยวข้อง วงเงิน 100 ล้านบาท เพื่อส่งเสริมและพัฒนาการเติบโตของธุรกิจที่มีศักยภาพ และสนับสนุนธุรกิจเอสเอ็มอีในกลุ่ม S-Curve ตามนโยบายรัฐนั้น คณะกรรมการร่วมลงทุนได้อนุมัติหลักการให้ ธพว.เข้าร่วมลงทุนธุรกิจเอสเอ็มอีเชิงเกษตรและเกษตรแปรรูป 2 กิจการ คือ บริษัท ฟาร์มเห็ดระยอง แอนด์ วีวีไบโอเทค 20 ล้านบาท และบริษัท โจ-ลี่ แฟมิลี่ 20 ล้านบาท 
ทั้งนี้ บริษัท ฟาร์มเห็ดระยอง แอนด์ วีวีไบโอเทค เป็นผู้ประกอบการธุรกิจผลิตและจำหน่ายเห็ดออรินจิภายใต้ตรา “Super Muchroom” ตั้งอยู่ที่ จ.ระยอง เป็นผู้ผลิตเห็ดออรินจิ 1 ใน 3 ของไทยที่มีมาตรฐานและคุณภาพสูง ซึ่ง ธกส.จะเข้าร่วมทุน 20 ล้านบาท ระยะเวลา 7 ปี  โดยบริษัทจะนำเงินไปใช้เพื่อปรับปรุงเครื่องจักรและอุปกรณ์สำหรับการผลิต รองรับการขยายกำลังการผลิตเพิ่มขึ้น รวมถึง มีเงินทุนหมุนเวียนในกิจการ
ขณะที่ บริษัท โจ-ลี่ แฟมิลี่ ผู้ผลิตและจำหน่ายผลไม้แปรรูปอบกรอบ จ.สมุทรสาคร ซึ่ง ธพว.เข้าร่วมลงทุน 20 ล้านบาท เป็นระยะเวลา 5 ปี เพื่อสนับสนุนให้ขยายไลน์การผลิต มีเงินทุนซื้อวัตถุดิบ และเป็นเงินทุนหมุนเวียนในธุรกิจผลไม้แช่แข็ง เน้นผลไม้ประเภททุเรียน ซึ่งกำลังเป็นที่นิยมอย่างมากในประเทศจีน